Gospodar prstenova: Dvije kule

**Gospodar prstenova: Dvije kule** je epski fantastični pustolovni film iz 2002, koji je režirao Peter Jackson prema scenariju Fran Walsh, Philippe Boyens, Stephena Sinclaira i Jacksona. Film je zasnovan na *Dvije kule*, drugom tomu romana *Gospodar prstenova* iz 1954, autora J. R. R. Tolkiena. Nastavak je filma *Gospodar prstenova: Prstenova družina* iz 2001. i drugi je dio trilogije *Gospodar prstenova*. U filmu glumi ansamblska ekipa koju čine Elijah Wood, Ian McKellen, Liv Tyler, Viggo Mortensen, Sean Astin, Cate Blanchett, John Rhys-Davies, Bernard Hill, Christopher Lee, Billy Boyd, Dominic Monaghan, Orlando Bloom, Hugo Weaving, Miranda Otto, David Wenham, Brad Dourif, Karl Urban i Andy Serkis.

Radnja filma nastavlja se na prethodni dio i isprepliće tri priče: Frodo i Sam nastavljaju put prema Mordoru kako bi uništili Jedinstveni prsten, uz pomoć Goluma, bivšeg nositelja prstena kojem se ne može vjerovati. Merry i Pippin bježe od svojih orkanskih otmičara, susreću enta Drvobrada i pomažu u planiranju napada na Isengard, tvrđavu Sauronova vazala, izdajničkog čarobnjaka Sarumana. Aragorn, Legolas i Gimli dolaze u ratom opustošenu zemlju Rohan, gdje se ponovno sastaju s uskrslim Gandalfom i pridružuju se kralju Teodenu u borbi protiv Sarumanove vojske u Bici kod Helmovog ponora.

*Dvije kule* finansirala je i distribuirala američka produkcijska kuća New Line Cinema, dok je film u cijelosti snimljen i montiran na Novom Zelandu, Jacksonovoj rodnoj zemlji, istovremeno s ostalim dijelovima trilogije. Premijera je održana 5. decembra 2002. u Ziegfeld Theatreu u New Yorku, dok je film u Sjedinjenim Američkim Državama prikazan od 18. decembra, a na Novom Zelandu od 19. decembra. Film je naišao na izuzetno pozitivan prijem kritike i publike te se smatra prekretnicom u kinematografiji i jednim od ključnih ostvarenja žanra fantastike. Posebno su pohvaljeni režija, akcione scene, glumačke izvedbe, muzička podloga i vizuelni efekti, s posebnim naglaskom na Goluma. Film je u originalnom prikazivanju ostvario zaradu veću od 936 miliona dolara širom svijeta, čime je postao najprofitabilniji film 2002. i, u to vrijeme, treći film s najvećom zaradom u historiji, iza *Titanica* i *Harryja Pottera i* *Kamena mudraca*. Naknadnim reizdanjima ukupna zarada dostigla je 951 milion dolara.

Kao i ostali filmovi trilogije, *Dvije kule* često se svrstava među najveće i najutjecajnije filmove svih vremena te među najbolje filmske nastavke u historiji kinematografije. Film je osvojio brojne nagrade, uključujući šest nominacija na 75. dodjeli *Oscara*, gdje je nagrađen za najbolju montažu zvuka i najbolje vizuelne efekte. Završni dio trilogije, *Gospodar prstenova: Povratak kralja*, objavljen je 2003.

## Radnja 
Nakon što se probudi iz sna u kojem Gandalf vodi bitku s Balrogom u Moriji, Frodo Bagins shvata da se, zajedno sa Samom Gamgee, izgubio u oblasti Emin Muil blizu Mordora. Otkrivaju da ih prati Golum, nekadašnji nosilac Jedinstvenog prstena. Zarobivši Goluma, Frodo mu, uprkos Samovoj sumnjičavosti, ukazuje milost i dopušta mu da ih vodi u Mordor. Nazivajući Goluma njegovim nekadašnjim imenom, "Smeagol", Frodo uspostavlja vezu s njim, shvatajući kako Prsten sve više utiče na njega. Golum kasnije spašava Froda u Mrtvim močvarama i pokušava potisnuti dio svoje ličnosti koji žudi za Prstenom. Sam mu i dalje ne vjeruje.

Aragorn, Legolas i Gimli tragaju za grupom Uruk-haja kako bi spasili svoje zarobljene prijatelje, Merrrya i Pippina, te ulaze u kraljevstvo Rohan. Uruk-haji upadaju u zasjedu Rohirima, što omogućava Merry i Pippinu da pobjegnu u šumu Fangorn. Aragornova grupa susreće Rohirime, a njihov vođa Eomer objašnjava da je izgnan iz Rohana po naredbi kralja Teodena, koji je pod kontrolom Sarumana i njegovog sluge Gujoslova. Eomer vjeruje da su Merry i Pippin ubijeni u zasjedi, ali ostavlja Aragornu i njegovim saputnicima dva konja. U Fangornu, Aragornova grupa susreće Gandalfa, koji je, nakon što je poginuo boreći se protiv Balroga, uskrsnuo kao Gandalf Bijeli kako bi pomogao u spasavanju Međuzemlja.

Gandalf vodi trojicu ratnika u glavni grad Rohana, Edoras, gdje oslobađa Teodena od Sarumanove vlasti. Aragorn sprječava Teodena da pogubi Gujoslova, koji potom bježi. Svjestan Sarumanove okrutnosti i njegovih planova, Teoden odlučuje evakuirati svoje ljude u planinsku tvrđavu Helmov ponor, ne znajući da Saruman već poznaje njenu slabost i da šalje vojsku Uruk-haja kako bi ih sve pobio. Gandalf odlazi da pronađe Eomera i njegove sljedbenike, nadajući se da će stati na stranu svog kralja. Aragorn upoznaje Teodenovu nećakinju, Eowyn, koja se zaljubljuje u njega. Tokom putovanja prema Helmovom ponoru, Sarumanovi orci jahači na vargovima napadaju izbjeglice, a Aragorn biva zbačen s litice i proglašen mrtvim. Ima viziju Arwen prije nego što ga pronađe njegov konj, Brego. Aragorn tada jaše prema Helmovom ponoru, svjedočeći napredovanju Sarumanove vojske.

U Rivendelu, Arvenin otac, Elrond, govori joj da se Aragorn neće vratiti. Podsjeća je da će, ako ostane u Međuzemlju, nadživjeti Aragorna za hiljade godina, te ona nevoljko odlazi u Valinor. Elronda potom kontaktira Galadrijela iz Lotlorijena, koja ga uvjerava da vilenjaci trebaju ispoštovati svoj savez s ljudima, te oni šalju odred vilenjaka u pomoć Helmovom ponoru.

U Fangornu, Merry i Pippin susreću Drvobrada, Enta. Uvjeravaju ga da su im saveznici, nakon čega ih on odvodi na vijeće Enta. No, vijeće odlučuje da se ne miješa u nadolazeći rat. Pippin tada zamoli Drvobrada da ih odvede bliže Isengardu, gdje svjedoče masovnoj sječi šuma koju Saruman koristi za ratne pripreme. Bijesan zbog uništenja, Drvobrad predvodi Entove u napadu na Isengard, zarobivši Sarumana u njegovoj kuli.

Aragorn stiže u Helmov ponor i upozorava Teodena na dolazak Sarumanove vojske. Teoden se priprema za bitku uprkos velikoj brojčanoj nadmoći neprijatelja. Neposredno prije napada, u pomoć Rohanu dolazi odred vilenjaka iz Lotlorijena. Uruk-haji probijaju vanjski zid eksplozivima i ubijaju vilenjačkog komandanta Haldira. Branitelji se povlače u unutrašnjost tvrđave, gdje Aragorn nagovara Teodena da izvede posljednji juriš. U zoru, Gandalf i Eomer dolaze s vojskom Rohirima, preokrenuvši tok bitke. Preživjeli Uruk-haji bježe u Fangorn, gdje ih Enti uništavaju. Gandalf upozorava da će Sauron uskoro uzvratiti.

Golum vodi Froda i Sama do Crnih vrata Mordora, ali predlaže im da uđu drugim putem. Frodo i Sam tada upadaju u zasjedu rendžera koje predvodi Faramir, mlađi brat pokojnog Boromira. Frodo nagovara Faramira da poštedi Goluma, spašavajući ga od smrti. No, kada Faramir otkrije da Frodo nosi Jedinstveni prsten, odlučuje ga odvesti u Gondor i predati prsten svom ocu, namjesniku Denethoru. Prolazeći kroz opsjednuti grad Osgilijat, Sam objašnjava Faramiru da je Boromir podlegao moći Prstena. Nazgul umalo uspijeva zarobiti Froda, ali ga Sam spašava i podsjeća ga na borbu za dobro koje još uvijek postoji u Međuzemlju. Dirnut Frodovom odlučnošću, Faramir ih pušta na slobodu. Osjećajući se izdan svojim zarobljavanjem, Golum odlučuje da će vratiti Prsten tako što će Froda i Sama odvesti u jazbinu Šelobe, kada stignu do Cirith Ungola.

## Nagrade i nominacije (Američke filmske akademije) 
* Oskar za najbolji film **nominacija**
* Oskar za najbolje specijalne efekte **NAGRADA**
* Oskar za najbolji zvuk **nominacija**
* Oskar za najbolju zvučnu montažu **NAGRADA**
* Oskar za najbolju umjetničku produkciju **nominacija**
* Oskar za najbolju montažu **nominacija**

## Također pogledajte 
* Prstenova družina (knjiga)
* Gospodar prstenova: Prstenova družina (film)
* Dvije Kule (knjiga)
* Povratak kralja (knjiga)
* Gospodar prstenova: Povratak kralja (2003) (film)
* DŽ.R.R. Tolkin

## Reference 
## Vanjski linkovi 
* Ovlašteni sajt
* Filmska reklama
* Internet Movie Database listing za*Dvije kule*
* Izvještaj o zaradi
* Razlike između filma i knjige

Kategorija:Filmska trilogija Gospodar prstenova
Kategorija:Filmovi koji su dobili Oscar za najbolju montažu zvuka
Kategorija:BAFTA za najbolji film
Kategorija:Filmovi koji su dobili Oscar za najbolje vizualne efekte
Kategorija:Filmovi New Line Cinema